钦定古今图书集成/明伦汇编/氏族典/第207卷 > 《郑樵通志》 > 以国为氏〈周同姓国〉
## 钦定古今图书集成/明伦汇编/氏族典/第207卷 > 《郑樵通志》 > 以国为氏〈周同姓国〉

曹氏。叔振铎，文王子而武王弟也。武王克商，封之于
陶丘，今广济军定陶是也。振铎后十四世，桓公二十
五年，鲁隐公之元年也。至二十四世，伯阳立，为宋景
公所灭，时鲁哀公八年也。初，国人有梦，众君子立于
社宫，谋亡曹。曹叔振铎止之，请待公孙彊许之。梦者
求之，曹无此人，而戒其子曰：“我亡尔，闻公孙彊为政，
必去曹，无罹祸。”及伯阳即位，好田弋之事。六年，曹野
人公孙彊亦好田弋，获白雁而献之，且言弋之说，因
访政事。伯阳说之，使为司城以听政。梦者之子乃亡
去。十四年，公孙彊说曹伯，背晋奸宋，十五年为宋景
公所灭。子孙以国为氏。〈按国语唐书及通志曹氏之先自有二族〉